Is-sena li għaddiet is-settur tal-logħob ikkontribwixxa 8.2% tat-total Gross tal-Valur Miżjud fl-ekonomija Maltija. Dan irriżulta fl-aħħar jiem meta l-Awtorità Maltija dwar il-Logħob ippubblikat ir-rapport annwali tagħha, liema rapport kompla juri kif dan is-settur huwa wieħed kruċjali għall-ekonomija Maltija u baqa' jrendi l-miljuni. Tant li l-awtorità nnifisha, li hija r-regolatur tas-settur, iġġenerat €60.9 miljun s-sena li għaddiet meta s-sena ta' qabel kienet daħlet €58.4 miljun. Żieda ta' €2.5 fuq is-sena ta' qabel. Anke fejn jidħlu taxxi miġbura kienet irreġistrata żieda. Minn €53.2 miljun fl-2014, dawn telgħu għal €55.8 miljun fl-2015. Żieda ta' €2.6 miljun jew 4.9%. Mir-rapport jirriżulta li s-settur tal-logħob magħruf bħala land based (mhux online) kiber bi 3%. Dan bi dħul gross totali ta' €78.1 miljun. L-ammont li ntlagħab laħħaq it-€333.1 miljun. F'kummenti li ta ċ-Chairman Eżekuttiv tal-Awtorità Joseph Cuschieri, iddikjara li dik li għaddiet kienet sena intensiva iżda ta' sodisfazzjon għall-Awtorità. "L-għan tal-istrateġija mifruxa fuq tliet snin kien li noħolqu bażi sostenibbli għall-industrija biex tiffaċċja t-tkabbir fis-settur tal-logħob b'diversifikazzjoni fi prodotti offruti bl-introduzzjoni ta' teknoloġija innovattiva u esplorazzjoni ta' swieq emerġenti," qal Cuschieri. Cuschieri enfasizza li, għalkemm l-għanijiet ta' Malta jibqgħu l-infurzar kontra l-kriminalità u l-frodi, logħob ġust, ħarsien tal-konsumatur, l-istruttura leġiżlattiva u regolatorja proposta għal din is-sena għandha tipprovdi qafas governattiv koerenti li jiffoka fuq il-prestazzjoni regolatorja u riżultati miksuba. Żdiedu l-ispezzjonijiet fil-qasam tal-logħob Is-sena li għaddiet żdiedu l-ispezzjonijiet fil-qasam tal-logħob, biex konsegwenza ta' hekk ħarġu iktar multi u s-settur qed ikun ferm iktar regolat. Mir-rapport annwali tal-Awtortià Maltija għal-logħob l-ikbar żidiet kienu fuq il-kasinos u l-ħwienet tal-logħob . Fil-fatt, filwaqt li fl-2014 kien hemm 183 spezzjoni fi ħwienet tal-logħob, dawn telgħu għal 655 is-sena li għaddiet u dawk fil-kasinos żdiedu għal 5,973 minn 5,572. Fil-qasam tar-remote gaming inħarġu 47 multa amministrattiva, kienu sospiżi 22 liċenzja, u kkanċellati 13. Dan minħabba li nkisru l-liġijiet regolatorji fis-settur. Ittieħdet ukoll azzjoni kontra operatur ta' online gaming li ma ħallasx il-liċenżja u t-taxxi. Saru wkoll numru ta' spezzjonijiet f'każini u ħwienet tax-xorb. Minn 15-il spezzjoni nstab li kien hemm 12-il każ ta' ksur ta' liġi. 17% iktar fil-ħwienet tal-logħob Skont l-istess rapport jirriżulta li kien hemm żieda ta' 17% fiż-żjarat fil-ħwienet tal-logħob madwar il-pajjiż. Fl-2015 kien hemm 280,928 żjara meta fl-2014 kien hemm 240,968 żjara. Din id-differenza anke jekk żdiedu b'erbgħa biss b'erbgħa l-ħwienet tal-logħob. Impressjonanti ż-żieda tal-użu tagħhom f'Għawdex fejn din kienet ta' 68%, b'żieda oħra tkun fin-Nofsinhar ta' Malta b'40%. Dixxiplina personali u logħob responsabbli Fost l-inizjattivi maħsuba għall-ħarsien tal-lagħba hemm is-sistema li wieħed jagħmel projbizzjoni fuqu nnifsu. Anke hawn rajna żieda. Fl-2015 kienu 1,159 dawk li għażlu li jitfgħu projbizzjoni fuqhom infushom; żieda fuq l-1,017 li kien hemm is-sena ta' qabel. Minn dawn 604 għażlu projbizzjoni ta' sitt xhur, 552 għażlu projbizzjoni ta' sena u tlieta għażlu projbizzjoni indefinita, li tfisser li qatt ma jerġgħu jidħlu lura f'post tal-logħob. Il-Gvern preżenti waqqaf ukoll għall-ewwel darba l-Fondazzjoni għal-Logħob Responsabbli, li hija maħsuba biex tipprovdi appoġġ u għajnuna għal dawk li jkunu waqgħu fil-vizzju tal-logħob. Din il-fondazzjoni tinkorpora programm ta' responsabbiltà soċjali, fejn parti mill-fondi li l-Gvern idaħħal minn dan is-settur jintużaw biex jiġu inċentivati negozji oħra li jippreżentaw alternattiva għal-logħob.